በጥናት ላይ የተመሰረተ የማያዳግም እርምጃ ለመውሰድና ለችግሮች መፍትሄ ለመስጠት እየተሰራ መሆኑን የክልሉ ሰላምና ደኅንነት ግንባታ ቢሮ አስታወቀ፡፡
ባሕር ዳር፡ መስከረም 22/2012 ዓ/ም (አብመድ) ወጣቶች የተከሰተውን የሰላም እጦት ለመፍታት ያደረጉት ርብርብ የሚያስመሰግን መሆኑን የክልሉ ሰላምና ደኅንነት ግንባታ ቢሮ አስታውቋል፡፡በጎንደር ከተማና አካበቢው እንዲሁም የጸጥታ ችግር በተከሰተበት ጭልጋ እና አካባቢው የተፈጠረውን የሰላም እጦት አስመልክቶ የአማራ ክልል ሰላምና ደኅንነት ግንባታ ቢሮ ኃላፊ አቶ አገኘሁ ተሻገር ዛሬ መስከረም 22/2012 ዓ.ም ጎንደር ላይ ከወጣቶች ጋር መክረዋል፡፡ በምክክራቸውም ወጣቶች የከተማውን ሰላም ለማስጠበቅ ያደረጉት ተሳትፎ የሚያስመሰግን ነው ብለዋል። ግጭቱ በአማራ እና በቅማንት ማኅበረሰብ መካከል የተፈጠረ አለመሆኑን ይልቁንም በ“ጽንፈኛ” የቅማንት ኮሚቴዎች እና በደጋፊዎቻቸው አማካኝነት መከሰቱን ቢሮ ኃላፊው ተናግረዋል፡፡ግጭት ፈጣሪዎች የክልሉን ሰላም በማይፈልጉ አካላት ድጋፍ እንደሚደረግላቸውም ነው አቶ አገኘሁ የተናገሩት፡፡
የሰላም መደፍረሱን ለማስቆምም የወጣቶች እና የአካባቢው ማኅበረሰብ ሚና የጎላ ነበር ብለዋል። ምንም እንኳን ሰላም ለማስጠበቅ ሌሊት እና ቀን የሚሰሩ ወጣቶች ቢኖሩም የክልሉን ሰላም የማይፈልጉ አካላትን አጀንዳ እየተቀበሉ የሚያስፈጽሙ አካላት መኖራቸውንና አጀንዳ ተቀባይ የተባሉት አካላትም የሚቀየስላቸውን ስልት ሁሉ ከመከተል ወደ ኋላ እንደማይሉ ወጣቱ ሊረዳው እንደሚገባ አሳስበዋል።